Arsti nõuanded Neuroloogia Kas neuroloogiline probleem? 17.10.12 / Neuroloogia
Mõned aastad tagasi diagnoositi mul ärevushäired, olen saanud AD-ravi. Mõned kuud tagasi käisin operatsioonil ning sellest tulenevalt oli füüsiline aktiivsus paar kuud väga tagasihoidlik. Kuna olen kontori-inimene, siis ilmselt ka arvuti taga töötamisest korralik lihaspinge. Praegu ravimeid ei kasuta, kuigi on oluline tagasilangus - aastate jooksul kogetud erinevad ärevuse somaatilised sümptomid on igapäevased ja häirivad. Olen proovinud käia nii trennis kui massaažis - mõlemad on varasemalt aidanud lihaspinge korral - aga kuna ärevushäired taaskord päevakorral, siis peale trenni/massaaži on enesetunne halvem, mistõttu olen üritanud käia pigem jalutamas ja teha kergemaid võimlemisharjutusi kodus. Viimastel kuudel teevad muret mõned sümptomid, mida varasemalt pole esinenud. Umbes paar-kolm kuud tagasi ilmus vaatevälja (vasakule poole) triiviv väike laiguke. Alguses oli seda märgata heledal taustal (nt. arvutiekraanil või taevasse vaadates), aga nüüd on see liikuv laiguke vaateväljas olememata taustast. Seda ei esineb küll pidevalt, aga siiski igapäevaselt. Silmaarstil käidud ja tema hinnangul silmadega kõik korras.
Lisaks teeb viimasel ajal muret peavalu, mille laadset pole varem olnud – selline häirivalt suruv, rõhuv ja tuim valu, peamiselt kas otsmikul, vahest ka kukla piirkonnas. Valu pole pidevalt, aga siiski igapäevaselt – selline surve- ja rõhumistunne otsmiku piirkonnas, mis korraks vaibub, kuid siis algab uuesti. Justkui keegi vajutaks pidevalt on/off nuppu. Esimeste taolise valuhoogudega tekkis ka paanika, tundsin ka, et justkui pea oleks osaliselt tuim (mitte küll katsudes) ja kuna vererõhk tõusis 180/110 ning pulss 120 ja kehas tekkis ka nähtav värin, siis sai käidud EMO-s. Midagi eluohtlikku seal ei täheldatud, uuringuid ei peetud vajalikuks ja kuna ka vererõhk veidi langes, siis arvati, et tegemist paanikahooga, saadeti koju ning soovitati minna perearsti vastuvõtule. Sinna minek lähipäevil.
Aasta tagasi sai käidud neuroloogi juures - tehti MRT peast, mis oli leiuta. Samuti käidud aasta tagasi kardioloogi vastuvõtul – tehti ööpäevane vererõhu monitooring ja koormustest ning südamega arvati kõik korras olevat.
Käte-jalgade surin, aeg-ajalt torked rinnus, kiirem südametegevus, kõrgem vererõhk, rahutu ööuni, kohati uimane olek on samuti igapäevased.
Kas peaks uuesti pöörduma neuroloogi vastuvõtule või Teie hinnangul pigem tegemist ikkagi stressist/ärevusest tingitud ajuregulatsioonihäiretega ja pigem psühhiaatri teema?
Kõik viitab siiski ärevushäirele. Ilmselt on selleks ka pärilik eelsoodumus. Praegused vaevused tuleks ravimitega kõrvaldada ja kaalumisele tuleks ka uus ravikuur veidi tõhusama antidepressandiga. Kasuks tuleb nõupidamine psühholoogiga. Kas silmaarst kontrollis ka vaatevälju?